الحاجة اللي ممكن تحترم عليها المُحافظين هي أنهم كيديرو معارِك على الأفكار ديالهم. 
ما يمكنش، مثلا، تلقى واحد محسوب على الإسلاميين، بسلفييهم وتيكتوكييهم، يبقى "محايِد" في بعض النقاشات، والنموذج هو النقاش ديال مدونة الأسرة. 
تختلف ولا تتفق معهم، هذا نقاش آخر، ولكن ما كيخلِّيوش الساحة خاوية، وما يخبِّيوش لحيتهم، مهما كانت مواقِفهم متطرفة، ومهما كان أسلُوبُ بعضِهِم لا علاقة له بالنقاش. وهذا نقاش آخر. 
المشكل الحقيقي هو فالناس اللي كيعتبرو أنفسهم حداثيين. نقول بعضهم باش ما نطيحش فالتعميم.
كاين نموذج جديد من هاد "الحداثيين"، اللي كيظل يتبجح، ومنذ سنوات، بقناعاته اليسارية، ويعاود لينا على الحلقيات ديال الجامعة، ويستعرض علينا عناوين الكتب اللي قرا ديال أباطرة الفكر اليساري، ولكن ما عندوش ذرة جرأة أنه يعطي موقف واضح من مثل هاد النقاشات.
علاش؟ لأنه خايف يفقد الجمهور بلا مشى وعبر على القناعات الحقيقية ديالو. 
فهاد الحالة الحل عندو هو يدير التقية. 
ولأنه عارف باللي الخطاب الديني كيوكّل الخبز، كيقلّب على أي فُرصة باش يركب على الموجة.
كاين اللي كيدير التقية، وكاين اللي كيدير التّْقْيَة بكثرة النفاق الممزوج بالخبث والمدردر بالكثير من الانتهازية.